2018/0169 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle maidir le glacadh Rialacháin ó Pharlaimint na hEorpa agus ón gComhairle maidir le híoscheanglais le haghaidh athúsáid uisce

(Téacs atá ábhartha maidir le LEE)

1.Cúlra

An dáta a seoladh an togra chuig Parlaimint na hEorpa agus chuig an gComhairle (doiciméad COM (2018) 337 final – 2018/0169 COD) 28 Bealtaine 2018 An dáta a ghlac Coiste na Réigiún a Thuairim maidir leis an togra 6 Nollaig 2018 An dáta a ghlac an Coiste Eacnamaíoch agus Sóisialta a Thuairim maidir leis an togra 12 Nollaig 2018 Dáta an tseasaimh ó Pharlaimint na hEorpa, an chéad léamh: 12 Feabhra 2019 Dáta chomhaontú na Comhairle maidir le cur chuige ginearálta 26 Meitheamh 2019 Dátaí na gcruinnithe tríthaobhacha 10 Deireadh Fómhair 2019 12 Samhain 2019 2 Nollaig 2019 An dáta a dhearbhaigh Coiste na mBuanionadaithe an comhaontú comhréitigh 18 Nollaig 2019 An dáta a vótáil Coiste um an gComhshaol, um Shláinte Phoiblí agus um Shábháilteacht Bia Pharlaimint na hEorpa leis an gcomhaontú comhréitigh a fhormhuiniú 21 Eanáir 2020 Dáta an chomhaontaithe pholaitiúil i gCoiste na mBuanionadaithe (mír I/A) 5 Feabhra 2020 Dáta an chomhaontaithe pholaitiúil sa Chomhairle (mír I/A) 18 Feabhra 2020 An dáta a ghlac Coiste na mBuanionadaithe an seasamh ón gComhairle (mír I/A) 20 Márta 2020 An dáta a glacadh an seasamh ón gComhairle, an chéad léamh (mír I/A) 7 Aibreán 2020

2.Cuspóir an togra ón gCoimisiún

Is teoranta an acmhainn é an t‑uisce san Aontas Eorpach, agus tá an tríú cuid de chríoch an Aontais faoi strus maidir le hacmhainní uisce. Mar thoradh ar riachtanais an daonra a bhfuil fás fúthu i gcónaí, maille le torthaí an athraithe aeráide, is dúshlán níos mó fós a bheidh ann amach anseo san Eoraip an méid uisce a theastóidh a chur ar fáil, agus an t‑uisce sin ar an gcáilíocht a theastaíonn.

An togra maidir le híoscheanglais le haghaidh athúsáid uisce, is é is cuspóir dó cuidiú le laghdú ar ghanntanas uisce ar fud an Aontais, i gcomhthéacs an oiriúnaithe don athrú aeráide, go háirithe trí bhreisiú ar athúsáid uisce san uisciú talmhaíochta.

Mar aon le bearta um bainistiú éilimh agus um éifeachtúlacht, tá an athúsáid uisce ina huirlis thábhachtach i gcomhthéacs an bhainistithe uisce chomhtháite. Ba cheart an athúsáid a spreagadh i gcás inarb ábhartha agus costéifeachtach agus ba cheart, san am céanna, an tsláinte phoiblí a choimirciú agus cosaint an chomhshaoil a áirithiú.

Leagtar amach sa togra íoscheanglais chomhchuibhithe le haghaidh cháilíocht an uisce a mhéid a bhaineann sé le fuíolluisce uirbeach cóireáilte a athúsáid go sábháilte san uisciú talmhaíochta. Chun go mbeadh sé oiriúnach le haghaidh úsáid talmhaíochta, ba ghá an fuíolluisce uirbeach a rinneadh a chóireáil ar dhóigheanna áirithe faoi na rialacha sa Treoir maidir le Cóireáil Fuíolluisce Uirbigh a chóireáil a thuilleadh chun na híospharaiméadair cháilíochta a chomhlíonadh.

Trí bhíthin íoscheanglais a leagan síos, déantar foráil leis an togra do chur chuige comhchuibhithe maidir le hathúsáid uisce le haghaidh uisciú talmhaíochta ar fud an Aontais. Áiritheofar leis sin cothrom iomaíochta do na hoibreoirí atá ag táirgeadh agus ag soláthar uiscí athshlánaithe, agus do na feirmeoirí.

Meastar go bhféadfaí tuairim is 6.6 billiún m3 uisce a athúsáid gach bliain le haghaidh uisciú talmhaíochta de bharr na hionstraime atáthar a mholadh, i gcomparáid le 1.7 billiún m3 in aghaidh na bliana sa chás ina mbeifí gan aon chreat dlí de chuid an Aontais. Ach athúsáid a dhéanamh de níos mó ná 50 % den toilleadh iomlán uisce atá ar fáil go teoiriciúil le haghaidh uisciú ó ghléasraí cóireála fuíolluisce san Aontas, sheachnófaí níos mó ná 5 % den astarraingt dhíreach as dobharlaigh agus as an screamhuisce. Mar thoradh air sin, ba lú de bhreis agus 5 % an strus a bheadh ar na hacmhainní uisce ina n‑iomláine.

4.Tráchtanna maidir leis an seasamh ó Pharlaimint na hEorpa

Sa seasamh ó Pharlaimint na hEorpa, an chéad léamh, a glacadh an 12 Feabhra 2019, moladh leasuithe ar an togra ón gCoimisiún, agus moladh go sonrach:

–tagairtí do leathnú raon feidhme na reachtaíochta amach anseo;

–freagrachtaí nua a thabhairt do ghníomhaithe sa chóras athúsáide uisce cé is moite d'oibreoirí na ngléasraí athshlánaithe uisce; agus

–ról níos suntasaí a thabhairt do na húdaráis inniúla.